ต่างชาติทิ้งหุ้นไทยผ่าน4โบรกสหรัฐ
เปิดโพย 4 โบรกเกอร์ฝรั่งทิ้งหุ้นไทย 6,586 ล้านบาท ชิ่งหนีหุ้น CPALLคุมบาท ขายต่อ 2,775 ล้าน
26 เม.ย. 2556

เปิดโพย 4 โบรกเกอร์ฝรั่งทิ้งหุ้นไทย 6,586 ล้านบาท ชิ่งหนีหุ้น CPALLคุมบาท ขายต่อ 2,775 ล้าน
รายงานข่าวจากตลาดหลักทรัพย์แห่งประเทศไทย เปิดเผยว่า การซื้อขายหุ้นเมื่อวันที่ 24 เม.ย. นักลงทุนต่างชาติขายสุทธิกว่า 6,586.84 ล้านบาท ซึ่งถือว่าหนักมาก และผิดปกติเมื่อเปรียบเทียบกับวันก่อนหน้า โดยไม่พบว่ามีการขายหุ้นล็อตใหญ่เกิดขึ้น
จากการรายงานการซื้อขายสุทธิของโบรเกอร์เมื่อวันที่ 24 เม.ย.นั้น พบว่า บริษัทหลักทรัพย์ (บล.) ยูบีเอส ขายมากสุทธิที่สุดจำนวน 3,079.38 ล้านบาท รองลงมา คือ บล.เครดิตสวิส (CS) ที่ขายสุทธิ 1,692.36 ล้านบาท และ บล.ซีแอลเอสเอ (CLSA) ขายสุทธิ 931.90 ล้านบาท และ บล.เจพีมอร์แกน (JPM) ขายสุทธิ 73.62 ล้านบาท ซึ่งทั้ง 4 บริษัทมีสำนักงานใหญ่อยู่ที่สหรัฐอเมริกา
นักวิเคราะห์ กล่าวว่า ต่างชาติขายหุ้นออกมาหนักมาก ส่วนหนึ่งมาจากการขายหุ้นซีพี ออลล์ (CPALL) ภายหลังจากบริษัทประกาศว่าจะใช้สินเชื่อเกือบทั้งหมดในการซื้อหุ้นบริษัท สยามแม็คโคร (MAKRO) มูลค่ากว่า 1.8 แสนล้านบาท ทำให้ฐานะการเงินอ่อนแอลง เพราะมีหนี้เพิ่มขึ้นมาก ส่วนผลดีจากการซื้อกิจการยังต้องใช้เวลาในการติดตามดู
ทั้งนี้ นับตั้งแต่ต้นเดือน เม.ย.ที่ผ่านมา จะเห็นว่านักลงทุนต่างชาติขายสุทธิรวมแล้ว 2 หมื่นล้านบาท ซึ่งส่วนหนึ่งเป็นผลมาจากความกังวลในการออกมาตรการดูแลเงินบาทหลังแข็งค่ารวดเร็ว
ด้านตลาดหุ้นวันที่ 25 เม.ย. ดัชนีปิดที่ 1,574.25 จุด เพิ่มขึ้น 20.40 จุด หรือ 1.31% มีมูลค่าการซื้อขาย 62,994.09 ล้านบาท แม้ว่าต่างชาติยังขายหนักอีก 2,775.41 ล้านบาทก็ตาม
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส กล่าวว่า หุ้นที่กลับมาบวกแรงเพราะดัชนีทะลุผ่านแนวต้านสำคัญที่ 1,569 จุด จึงเป็นจิตวิทยาหนุนหุ้น และมีแรงเก็งกำไรหุ้นอสังหาริมทรัพย์ เพราะคาดว่าดอกเบี้ยจะลดลง